Projektas

**ROKIŠKIO RAJONO SAVIVALDYBĖS TARYBA**

**SPRENDIMAS**

**DĖL PRITARIMO ROKIŠKIO RAJONO SAVIVALDYBĖS TARYBOS ŠEIMOS TARYBOS 2018 METŲ VEIKLOS ATASKAITAI**

2019 m. kovo 29 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalimi ir Šeimos tarybos nuostatų, patvirtintų Rokiškio rajono savivaldybės tarybos 2018 m. kovo 5 d. sprendimu Nr. TS-42 ,,Dėl Rokiškio rajono savivaldybės tarybos Šeimos tarybos sudėties ir nuostatų patvirtinimo“, 6.4 punktu, Rokiškio rajono taryba n u s p r e n d ž i a:

P r i t a r t i Rokiškio rajono savivaldybės tarybos Šeimos tarybos 2018 metų veiklos ataskaitai (pridedama).

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Jolita Kalačiovienė

PRITARTA

Rokiškio rajono savivaldybės tarybos

2019 m. kovo 29 d. sprendimu Nr. TS-

**ROKIŠKIO RAJONO SAVIVALDYBĖS TARYBOS ŠEIMOS TARYBOS 2018 METŲ VEIKLOS ATASKAITA**

|  |
| --- |
| **Šeimos tarybos tikslas** |
| Padėti įgyvendinti savivaldybės funkcijas kuriant šeimai palankią aplinką savivaldybėje ir stiprinti bendradarbiavimą tarp savivaldybės institucijų ar įstaigų ir nevyriausybinių organizacijų, dirbančių su šeimomis ar joms atstovaujančių. |
| **Trumpas Šeimos tarybos aprašymas** |
| Rokiškio rajono savivaldybės tarybos Šeimos taryba (toliau − Šeimos taryba) − tai visuomeniniais pagrindais veikiantis patariamasis kolegialus organas prie Rokiškio rajono savivaldybės tarybos. Šeimos taryba įkurta 2017 m. kovo 31 d. Rokiškio rajono savivaldybės tarybos sprendimu [Nr. TS-](http://www.alytus.lt:8080/va/Default.aspx?Id=3&DocId=40124)79. |
| **Šeimos tarybos sudėtis** |
| Šeimos taryba sudaryta iš 12 narių, atstovaujančių įvairias organizacijas: 6 atstovės iš Rokiškio rajono savivaldybės ir jos įstaigų ir 6 atstovės iš nevyriausybinių organizacijų.  Nuo 2017 metų lapkričio 10 d. šeimos tarybos pirmininkė − Jolita Kalačiovienė, pirmininko pavaduota − Danguolė Kondratenkienė. |
| **Pagrindinės šeimos tarybos funkcijos** |
| 6.1. analizuoja, stebi ir vertina savivaldybės teisės aktų, įtakojančių šeimų padėtį savivaldybėje, rengimą ir įgyvendinimą;  6.2. teikia savivaldybės tarybai siūlymus dėl savivaldybės prioritetų, susijusių su šeimai palankios aplinkos savivaldybėje kūrimu, nustatymo ir šeimoms aktualių klausimų sprendimo, taip pat ir dėl paslaugų ir infrastruktūros šeimai, nėščiosioms, vaikams (įskaitant viešąjį transportą, žaidimų aikšteles kiemuose, vaikų priežiūros kambarius darbovietėse ir pan.) savivaldybėje plėtros; teigiamo visuomenės požiūrio į šeimą stiprinimo; šeimos gerovės ir materialaus saugumo užtikrinimo; neįgalių šeimos narių globos ir darbo derinimo; kitų šeimoms aktualių klausimų. |
| **Šeimos tarybos veikla** |
| Šeimos tarybos darbo gairės apsibrėžtos tarybos 2017−2018 m. veiklos plane.  2018 metų veiklos statistiniai duomenys pateikiami paveiksle. Siekiant išsiaiškinti mūsų rajono šeimų problemas Šeimos tarybos posėdžiuose dalyvavo ir savo nuomonę svarstomais klausimais išreiškė: Dalia Spundzevičienė − Rokiškio dekanato Šeimos centro vadovė, Eimantas Novikas − Rokiškio Šv. Mato parapijos dekanas, Ona Viduolienė − Šeimos centro vadovė. |

|  |
| --- |
| **Šeimos tarybos parengti kreipimaisi / pasiūlymai:** |
| **Dėl poilsio (pramogų) erdvės vaikams ir jaunimui įrengimo,** kuriame prašėme vykdant projektą „Rokiškio miesto teritorijų kraštovaizdžio formavimas ir ekologinės būklės gerinimas“ atsižvelgti į visuomenės apklausoje dalyvavusių respondentų nuomonę ir įrengti poilsio (pramogų) erdvę vaikams ir jaunimui šalia Rokiškio jaunimo centro (Laukupės upės pakrantės teritorijoje prie Vytauto g. 20). (2018-01-08, Rokiškio rajono savivaldybės merui, savivaldybės administracijai).  Rokiškio rajono savivaldybė pažadėjo, kad rengiant šį projektą bus atsižvelgta į Šeimos tarybos pasiūlymus ir jie pagal projektavimo galimybes bus pritaikyti projekte.  **Dėl vaikų žaidimų aikštelių įrengimo,** kuriame prašoma atkreipti dėmesį, kadįvairaus amžiaus vaikų žaidimams ir sportui pritaikytų viešųjų erdvių Rokiškio mieste vis dar yra neužtektinai: dvi naujos aikštelės įrengtos ir dar 2 bus planuojamos įrengti tik Rokiškio m. mikrorajone. O Rokiškio miesto centrinėje dalyje, prie daugiabučių esančių Laisvės g, Algirdo g., Kauno g., Aukštaičių g., Respublikos g. nėra nė vienos saugios vaikų žaidimų aikštelės. (2018-01-10, Rokiškio rajono savivaldybės merui, savivaldybės administracijai).  Džiugu, kad 2018 m. spalio mėnesį savivaldybei pavyko pakeisti ES finansuojamo projekto sąlygas, ir 2 žaidimų aikštelės bus įrengiamos prie Aukštaičių g. esančių daugiabučių.  **Dėl eismo saugumo prie ugdymo įstaigų**, kuriuo prašėme prie miesto mokyklų ir darželių įrengti ant važiuojamosios dalies įspėjamuosius ženklus „Apsaugok mane“; Taikos g. atnaujinti pėsčiųjų perėjų ženklinimą, Taikos g., prie Topo centro esančioje perėjoje įrengti kryptinį pėsčiųjų perėjos apšvietimą, Taikos–Jaunystės g. pravažiavime, gyvenamojoje zona, pastatyti informacinius stendus, atkreipiančius vairuotojų dėmesį. (2018-09-18, Rokiškio rajono savivaldybės administracijai, Rokiškio rajono savivaldybės kelių eismo saugumo komisijai)  2018 m. rugsėjo 19 d. posėdyje komisija pasiūlymams pritarė, lauksime rezultatų. |
| **Kita Šeimos tarybos veikla:** |
| * **2018 m. sausio 5 d.** dalyvavome susitikime Rokiškio raj. savivaldybėje su Socialinės apsaugos ir darbo ministru Linu Kukuraičiu ir jo komanda. Šeimos taryba pateikė siūlymus, ką galime padaryti, norint pakeisti požiūrį į daugiavaikes šeimas, kad būtų kuriamas lengvatų paketas daugiavaikėms šeimoms. Siūlėme įteisinti Šeimos nuolaidų kortelę gausioms šeimoms valstybės mastu. 2018 m. birželio 30 d. LR Seimas priėmė Šeimos kortelės įstatymą ir nuo 2019 m. liepos 1 d. Lietuvoje ims veikti šeimos kortelė – nuolaidų sistema tam tikroms prekėms, transporto, sporto, laisvalaikio, vaikų užimtumo ir kitoms paslaugoms 3 ir daugiau vaikų arba vaiką su negalia auginančioms šeimoms.   **2018 m. sausio 10 d.** dalyvavome projekto „Rokiškio miesto teritorijų kraštovaizdžio formavimas ir ekologinės būklės gerinimas“ pristatyme – dėl poilsio (pramogų erdvės) vaikams ir jaunimui įrengimo šalia Rokiškio jaunimo centro.  **2018 m. sausio 17 d.** lankėmės Obelių globos namuose įsikūrusiame Krizių centre, kuris čia įsikūrė, vietoj išsikrausčiusių šeimynų. Domėjomės Krizių centro veikla, iškylančiomis problemomis. Centre glaudžiasi nelaimės ištiktos ar smurtą, nepriteklių artimoje aplinkoje patyrusios mamos su vaikais, su kuriais dirba kvalifikuoti specialistai, padedantys tvarkytis gyvenimą: susigaudyti teisiniuose reikaluose, susitvarkyti asmeninius finansus, mokytis socialinių įgūdžių. Ir ši paslauga yra labai reikalinga.   * **2018 m. sausio 18 d.** dalyvavome L. Šepkos parke vykusiame Jaunimo erdvės atidaryme. įrengtos tinklinės laipiojimo sistemos „Voras“, futbolo stalai ir betoninis šachmatų stalas, taip pat sutvarkytas apšvietimas. Projektas ,,Jaunimo erdvės įkūrimas Rokiškyje“ pateko tarp 6 laimingųjų, gavusių Maximos paramą. Šeimos taryba prisidėjo rengiant šį projektą – inicijavo jaunimo laisvalaikio erdvės idėjos teikimą, vyko susitikimai, diskusijos su sąjungos nariais, padėjo rašant projektą. * **2018 m. sausio mėnesį** atlikome internetinę apklausą „Dėl nuolaidų kortelės daugiavaikėms šeimoms, gyvenančioms Rokiškio mieste ir rajone įsteigimo“. Apklausa parodė, kad net 89 proc. gyventojų norėtų, kad tokia kortelė būtų dalinama Rokiškio daugiavaikėms šeimoms. * **2018 m. sausio 23 d.** Šeimos kortelės idėją pristatėme Rokiškio rajono savivaldybės tarybos posėdyje.   **2018 m. vasario mėn.** parengėme Rokiškio didelės šeimos kortelės programos įgyvendinimo tvarkos aprašą, kuriame pateiktos bendrosios nuostatos, kortelės išdavimo, jos naudojimo, kortelės turėtojo asmens duomenų rinkimo ir naudojimo tvarkos. Tvarko aprašas patvirtintas 2018-03-29 Rokiškio rajono savivaldybės administracijos direktoriaus įsakymu Nr. AV-309.   * **Sėkmingai įgyvendinta Rokiškio didelės šeimos kortelės idėja - nuo 2018 m. balandžio 10 d.** Rokiškio rajono savivaldybės Socialinės paramos ir sveikatos skyriuje pradėtos dalinti Rokiškio didelės šeimos kortelės. Šiuo metu yra išduotos 155 kortelės.   **2018 m.** **gegužės mėn.** Šeimos tarybos nariai dalyvavo akcijoje ,,Lietuvai 100 - Sveikas, mažyli“ – mezgė kojinaites mažiausiųjų 100-tukininkų pėdutėms.   * **2018 m.** **gegužės 13 d.** Šeimos taryba kartu su Rokiškio Šv. apaštalo ir evangelisto Mato Šeimos centru surengė Šeimos dienos šventę Rokiškio Šv. Mato bažnyčioje, skirtą šeimos ir santuokos vertybėms puoselėti. Vyko iškilmingos šventos mišios, santuokos įžadų atnaujinimas, kuriame dalyvavo 30 įvairaus amžiaus porų: ir garbaus amžiaus senjorai, ir jaunos šeimos. Visiems susirinkusiems šiltą koncertą dovanojo Vilija ir Oksana. Tikimės, kad ši šventė taps gražia tradicija. * **2018 m.** **rugsėjo mėn.** kreipėmės į Rokiškio baseino administraciją dėl nuolaidų daugiavaikėms šeimoms. 2018 m. spalio 26 d. Rokiškio rajono savivaldybės tarybos posėdyje buvo patvirtintos nuolaidos Rokiškio baseine daugiavaikėms šeimoms su Rokiškio didelės šeimos kortele. * **2018 m. gruodžio 6 d.** Šeimos tarybos nariai dalyvavo Socialinės apsaugos ir darbo ministerijos Biržuose organizuotoje diskusijoje ,,Kuriame palankią šeimai aplinką“. |

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ROKIŠKIO RAJONO SAVIVALDYBĖS TARYBOS SPRENDIMO PROJEKTO „DĖL PRITARIMO ROKIŠKIO RAJONO SAVIVALDYBĖS TARYBOS ŠEIMOS TARYBOS 2018 METŲ VEIKLOS ATASKAITAI“ AIŠKINAMASIS RAŠTAS**

2019-03-29

Rokiškis

**Parengto sprendimo projekto tikslai ir uždaviniai.**

Teikiamo sprendimo projekto tikslas yra pateikti Rokiškio rajono savivaldybės tarybos Šeimos tarybos 2018 metų veiklos ataskaitą.

Teikiamo sprendimo projekto uždavinys yra gauti savivaldybės tarybos pritarimą teikiamai Šeimos tarybos 2018metų veiklos ataskaitai.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymo 16 straipsnio 2 dalis;

Rokiškio rajono savivaldybės tarybos 2018 m. kovo 5 d. sprendimu Nr. 42 ,,Dėl Rokiškio rajono savivaldybės tarybos Šeimos tarybos sudėties ir nuostatų patvirtinimo“ patvirtintų nuostatų 6.4 punktas.

**Sprendimo projekto esmė.**

Rokiškio rajono savivaldybės tarybos 2018 m. kovo 5 d. sprendimu Nr. 42 ,,Dėl Rokiškio rajono savivaldybės tarybos Šeimos tarybos sudėties ir nuostatų patvirtinimo“ patvirtintų nuostatų 6.4 punkte nurodyta, kad ,,kartą per metus informuoja savivaldybės tarybą apie savo veiklą“; todėl parengtas šis sprendimo projektas.

Ataskaitoje pateikti esminiai įstaigos veiklos rezultatai: prioritetiniai tikslai, funkcijos, pristatyta veikla, teikti siūlymai.

**Galimos pasekmės, priėmus siūlomą tarybos sprendimo projektą:**

**teigiamos** – teisės aktų vykdymas;

**neigiamos** – nenumatyta.

**Kokia sprendimo nauda Rokiškio rajono gyventojams.**

Šeimos tarybos veiklos ataskaita yra vieša, ir Rokiškio rajono savivaldybės gyventojai gali išsamiai susipažinti su įstaigos veikla, ją įvertinti ir teikti pasiūlymus, pageidavimus.

**Finansavimo šaltiniai ir lėšų poreikis**.

Sprendimui įgyvendinti lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Šeimos tarybos pirmininkė Jolita Kalačiovienė